als_Latn dik_Latn sag_Latn
I ftuar në emisionin “Opinion” në Tv Klan, Kryeministri Edi Rama ka përjashtuar një koalicion të mundshëm mes Partisë Socialiste dhe Lëvizjes Socialiste për Integrim pas zgjedhjeve të 25 qershorit.
I pyetur për një koalicion të mundshëm me PD, shefi i qeverisë tha se çdo skenar tjetër është i hapur.
“Me LSI unë e përjashtoj koalicionin. Çdo skenar për mua është i hapur në varësi të vendimmarrjes së popullit. PS-LSI nuk ka”, u shpreh Kryeministri.
Sa i përket përplasjeve me LSI, Rama sqaroi se nuk ka asnjë konflikt por kërkon që të rrëzojë sistemin aktual të administratës.
“Unë nuk kam hapur asnjë konflikt me LSI. Thjesht kam hapur një temë që është themelore në rrugën e shtetbërjes. Tema është që në këto vite në Shqipëri është zhvilluar një sistem kanceroz brenda administratës së shtetit dhe partitë e vogla ose gjysëm të vogla jetojnë në këtë sistem, ndërsa partitë e mëdha janë infektuar nga kjo. Këtë sistem nuk e rrëzon dot asnjë Kryeministër”, tha Edi Rama.
Përballë gazetarëve, Kryeministri Edi Rama foli edhe për situatën ekonomike në vend. Edhe pse gazetarët e kanë pyetur disa herë lidhur me borxhin e shtetit, Rama u është shmangur përgjigjeve.
“Sot borxhi është 69.8% dhe projeksioni i rënies së borxhit është i parashikuar për 5 vitet e ardhshme. E dyta, ne patëm një borxh të fshehur 720 milionë Dollarë. Asnjë parti politike në botë nuk mund të realizojë 100%. Ne kemi bërë në këto 44 muaj ato reformat që s’i ka bërë asnjeri në çerekshekulli. E dyta, sot Shqipëria ka stabilitet të plotë financiar”, tha Kryeministri Rama.
Moderatori i “Opinion” Blendi Fevziu nxorri një tabelë me premtimet e Ramës në vitin 2013, për të cilat tha se kanë dështuar të gjitha në realizimin e tyre. Në përgjigjen e tij, Kryeministri Rama tha me humor “jam i dështuar”.
Diskutimi u fokusua edhe tek projekti i Qeverisë “Rilindja Urbane”, që ka të bëjë me investimet në të gjitha qytetet.
Gazetari Armand Shkullaku replikoi me Kryeministrin Edi Rama për këtë çështje, duke thënë se është dakord me investimet në qendrat e qyteteve, por “Rilindja Urbane” nuk shton buxhetin.
Shefi i qeverisë përmendi se në të gjitha qendrat evropiane, investimet në qytete janë të rëndësishme dhe vlerësohen nga njerëzit.
“Unë nuk i ndahem kësaj pune, edhe mënyra si flasin këta është deformim. Kur dalin jashtë i pëlqejnë, këtu s’i duan”, tha Rama.
Sa i përket çështjes së kanabisit, Kryeministri Edi Rama theksoi se vetëm sipërfaqja e Lazaratit si prodhim ka qenë më i madh se sa është kultivuar gjithë vitin e kaluar.
“Guarda Di Finanza fotografimet i ka pas në 2013. Lazarati si sipërfaqe, si mbjellje, si hektar është më i madh se sa është mbjellë vitin e kaluar. 90% e kapjeve të policisë janë bashkëpunim me policinë. Luftën kundër këtij fenomeni që e kemi filluar ne dhe lufta ka një fazë që t’i shkon përpara, ka një fazë tjetër”, deklaroi Rama. /tvklan.al
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn